- Jeg lægger ikke et billede med kage op på Facebook igen. De skal ikke kunne bruge det imod mig en anden gang.

Sådan siger Anita Bang Degn. Kvinden bag de seneste dages mest omtalte småkager.

I sidste uge blev hun ringet op af en sagsbehandler fra Aalborg Kommune og fik at vide, at hun blev sat op i tid på sit praktiksted.

Sagsbehandleren havde set Anita dele et billede på Facebook af hjemmebagte småkager, og hvis hun kunne bage, kunne hun også arbejde mere.

En besked, der kom voldsomt bag på Anita Bang Degn, der er i gang med et ressourceforløb efter fire års sygemelding på grund af smerter i ryggen.

- Jeg blev rystet over, de har kigget på min Facebook og truffet en afgørelse ud fra det. Det har ikke noget med min praktik at gøre, siger hun.

Læs også : Anita revset for småkagebagning: Nu beklager jobcenterchef

I dag fik hun så en uforbeholden undskyldning fra jobcenterchef i Aalborg Kommune Jesper Dahlgaard. Det var ikke i orden at ændre på Anita Bang Degns forløb ud fra et enkelt opslag på Facebook.

- Vi kan kun beklage, at det kom dertil. Vi er ærgerlige over det og beklager over for Anita, siger Jesper Dahlgaard til DR Nyheder.

Men den undskyldning tager Anita Bang Degn med et gran salt.

- Jeg vil ikke sige noget til undskyldningen, før jeg ved, hvad der sker fremover, siger Anita Bang Degn.